《送汪子翼赴采石书院山长》
元代·赵汸

汪子富儒术，雄文惊有司。横经得专席，往主圣哲祠。

昨者遇相得，清言不及私。惟念紫阳翁，周程以为师。

云何陆子静，所学乃异兹。后生将焉从，此事宜精思。

斯行凭在尔，宁复计班资。嗟余素寡陋，求道多困岐。

离索亦云久，陆沈乃其宜。一闻君子论，反躬愧湮微。

神心异象罔，谁能握其机。关洛有遗言，本根实在兹。

及门多通明，经说乃见讥。朱子晚所造，卓绝知者希。

象山如可作，岂复忧支离。使其或有异，在我已无疑。

前修去已远，问辩将畴依。子有千里行，谁能纠予非。

采石古重镇，精庐俯危矶。子登蛾眉亭，勿作雍门悲。

应怀谪仙人，宫锦何淋漓。横绝宇宙间，飞黄不受鞿。

君子慎修已，深潜厚自持。斯人固天放，跌宕将安归。

适道必有途，积德必有基。所贵敦实行，无为尚虚辞。

俗学昧本原，希微罕真知。侏儒笑俳优，长者岂吾欺。

念子实命我，斯言非我宜。敬恭奉明德，白首以为期。

作者简介：（1319—1369）元明间徽州府休宁人，字子常。九江黄泽弟子，得六十四卦大义及《春秋》之学。后复从临川虞集游，获闻吴澄之学。晚年隐居东山，读书著述。洪武二年，与赵埙等被征修《元史》，书成，辞归，旋卒。学者称东山先生。有《春秋集传》、《东山存稿》、《左氏补注》等。